text: Falsk anmeldelse: Jeg har dræbt min datter
  23 februar 2011 kl. 07.58
  En 46-årig mand i Sønderborg risikerer op til tre måneders fængsel for falsk anmeldelse. Han ringede i nat til politiet og anmeldte, at han havde skudt sin datter.
  En politipatrulje blev sendt til mandens adresse, hvor betjentene mødte en beruset mand, der blot trængte til opmærksomhed.
  Datteren var ikke til stede. Hun bor i København.
  Politiet er tidligere blevet tilkaldt til mandens adresse på grund af husspektakler.
  Strafferammen for falsk anmeldelse går fra en bøde til tre måneders fængsel.
  